**INFORMATĪVAIS ZIŅOJUMS**

**par turpmāko rīcību saistībā ar nepieciešamajiem pievadceļu rekonstrukcijas darbiem pirms robežšķērsošanas vietām „Terehova”, „Grebņeva” un „Vientuļi”**

Saskaņā ar Ministru kabineta 2012.gada 13.marta sēdes protokollēmuma Nr.14, 25.§ 4.punktā doto uzdevumu, Satiksmes ministrija ir izvērtējusi iespējamo tālāko rīcību un sagatavojusi priekšlikumus par nepieciešamajiem valsts autoceļu rekonstrukcijas darbiem pirms robežšķērsošanas vietām (turpmāk – RŠV).

1. **Situācijas raksturojums**

2012.gada 13.martā Ministru kabinetā sēdē (prot. Nr.14, 25.§) tika izskatīts Finanšu ministrijas iesniegtais informatīvais ziņojums „Par robežšķērsošanas vietu attīstību uz Latvijas Republikas un Krievijas Federācijas robežas” (turpmāk – 2012.gada 13.marta informatīvais ziņojums), kura III sadaļas „Pasākumi situācijas uzlabošanai robežšķērsošanas vietās” apakšsadaļā 3.3. „Pievadceļu infrastruktūras attīstība” ir aprakstīta iespējamā turpmākā rīcība pievadceļu infrastruktūras attīstībai pirms RŠV „Terehova”, „Grebņeva” un „Vientuļi”.

Laikā kopš 2012.gada 13.marta informatīvā ziņojuma izskatīšanas ir mainījušies vairāki būtiski apstākļi un pievadceļu rekonstrukcijas darbu veikšanu un finansēšanu pirms RŠV „Terehova”, „Grebņeva” un „Vientuļi” vairs nav iespējams plānot sākotnēji ierosinātajā veidā, jo:

1. izstrādātie skiču projekti autoceļu A12, A13 un P35 posmiem pirms RŠV „Terehova”, „Grebņeva” un „Vientuļi” uzrāda, ka šo autoceļu posmu rekonstrukcijas kapitālieguldījumu atdeve ir ļoti zema, salīdzinot ar intensīvāk noslogotajiem valsts autoceļu posmiem. Ja valsts galveno autoceļu segu rekonstrukcijas projektu 2013. – 2014.gadam kapitālieguldījumu atdeves rādītājs ERR svārstās robežās no 11% līdz 74%, tad posmu rekonstrukcijai pirms RŠV „Terehova”, „Grebņeva” un „Vientuļi” šis rādītājs sagaidāms attiecīgi tikai -6,13%, +0,96% un -2,3%, kas nozīmē, ka Eiropas Savienības fondu finansējuma piesaisti šiem projektiem būtu grūti pamatot;
2. Eiropas Savienības Kohēzijas fonda aktivitātei „TEN-T autoceļu tīkla uzlabojumi” 2007. – 2013.gada plānošanas periodā pieejamais finansējums, tai skaitā virssaistības, ir apgūts un papildus līdzekļi valsts galveno autoceļu A12 un A13 posmu pirms RŠV „Terehova” un „Grebņeva” rekonstrukcijai nav pieejami, savukārt ERAF aktivitātei reģionālajiem autoceļiem nav pieejams finansējums esošo asfaltēto posmu segu rekonstrukcijai;
3. pabeigtais un ar visām ieinteresētajām pusēm saskaņotais skiču projekts A12 posmam pirms RŠV „Terehova” ir ļāvis precīzāk izstrādāt tehniskos risinājumus un novērtēt nepieciešamo posma garumu un finansējumu – valsts galvenā autoceļa A12 1,7 km garā posma pirms RŠV „Terehova” rekonstrukcijai nepieciešamais prognozētais finansējums ir 6,0 milj. lati vai 8,5 milj. EUR (tai skaitā PVN);
4. valsts galvenā autoceļa A13 posmam pirms RŠV „Grebņeva” kā aktuāli nepieciešama ir noteikta rekonstrukcija 2,0 km garumā, kuras nepieciešamais prognozētais finansējums ir 2,8 milj. lati vai 4,0 milj. EUR (tai skaitā PVN);
5. ir izstrādāts RŠV „Vientuļi” rekonstrukcijas projekts un plānots uzsākt šī projekta īstenošanu 2014.gadā; sekmīgai rekonstruētās RŠV darbībai nozīmīga ir iespēja izmantot autoceļu P35 ar papildus joslām;
6. valsts autoceļu uzturēšanai un atjaunošanai piešķirtie valsts pamatbudžeta līdzekļi patlaban ir nepietiekami un nedod iespēju plānot autoceļu posmu attīstības projektus, tai skaitā, valsts reģionālā autoceļa P35 Gulbene – Viļaka – Krievijas robeža (Vientuļi) posma rekonstrukciju pirms RŠV „Vientuļi”;
7. autoceļu pirms RŠV sakārtošana nav iekļauta „Valsts autoceļu sakārtošanas programmā 2014. – 2020.gadam”, ņemot vērā šīs programmas ierobežoto apjomu un salīdzinoši zemo satiksmes intensitāti pirms RŠV.
8. **Piedāvātais risinājums**

Atbilstoši esošajai situācijai un RŠV pievadceļu uzlabojumu aktualitātei, kā arī projektu īstenošanas iespējām, Satiksmes ministrija ierosina veikt autoceļu rekonstrukcijas darbus vairākās kārtās.

Pamatojoties uz Finanšu ministrijas informāciju par finansējuma piešķiršanu RŠV „Vientuļi” rekonstrukcijai 2014.gadā un lai tiktu nodrošināta netraucēta „Vientuļu” RŠV darbība pēc rekonstrukcijas īstenošanas, pirmajā kārtā sakārtot valsts reģionālā autoceļa P35 posmu 500 m garumā pirms RŠV „Vientuļi”.

Otrajā kārtā paredzēt valsts galvenā autoceļa A12 posma pirms RŠV „Terehova” rekonstrukciju 1,7 km garumā.

Trešajā kārtā paredzēt valsts galvenā autoceļa A13 posma rekonstrukciju pirms RŠV „Grebņeva” 2,0 km garumā.

Tā kā visiem šiem projektiem zemās ekonomiskās atdeves dēļ nav iespējams piesaistīt ES struktūrfondus un valsts autoceļu fonda budžeta programmas ietvaros līdzekļus šo projektu īstenošanai nav iespējams paredzēt, RŠV pievadceļu sakārtošanai nepieciešams plānot papildus valsts budžeta finansējumu. Projektu iespējamie īstenošanas termiņi un izmaksas norādītas 1.tabulā:

1.tabula

|  |  |  |  |  |
| --- | --- | --- | --- | --- |
| **Pasākumi izvirzītā mērķa sasniegšanai** | **Iespējamie īstenošanas termiņi** | **Atbildīgā institūcija un iesaistītās institūcijas** | **Tiešie darbības rezultāti** | **Nepieciešamais prognozētais papildus finansējums un tā avoti** |
| **1.kārta**  P35 posma km 68,7 – 69,2 rekonstrukcija, paplašinot segu līdz 3 joslām 0,5 km garumā (tieši pirms iebraukšanas RŠV „Vientuļi” līdz 5 joslām) | 2015.gada 30.septembris | SM, VAS „Latvijas Valsts ceļi” | Rekonstruēti 0,5 km ar papildus braukšanas joslām 0,5 km garumā | 1,7 milj. lati vai 2,4 milj. EUR,  valsts pamatbudžets |
| **2.kārta**  A12 posma km 161,47 – 163,17 rekonstrukcija, paplašinot segu līdz 4 joslām (tieši pirms RŠV „Terehova” robežas līdz 6 joslām) | 2016.gada 30.septembris | SM, VAS „Latvijas Valsts ceļi” | Rekonstruēti 1,7 km ar papildus braukšanas joslām 1,7 km garumā | 6,0 milj. lati vai 8,5 milj. EUR, valsts pamatbudžets |
| **3.kārta**  A13 posma km 0,6 – 2,6 rekonstrukcija, paplašinot segu līdz 3 joslām (tieši pirms RŠV „Grebņeva” robežas līdz 5 joslām) | 2017.gada 30.septembris | SM, VAS „Latvijas Valsts ceļi” | Rekonstruēti 2,0 km ar papildus braukšanas joslām 2,0 km garumā | 2,8 milj. lati vai 4,0 milj. EUR, valsts pamatbudžets |
| Kopā | | | 4,2 km | 10,5 milj. lati vai 14,9 milj. EUR, valsts pamatbudžets |

1. **Priekšlikumi turpmākai rīcībai**

Ņemot vērā to, ka piedāvātā risinājuma īstenošana būtiski uzlabos autotransporta plūsmu, tās drošību un satiksmes komfortu tieši pirms RŠV „Vientuļi”, „Terehova” un „Grebņeva”, Satiksmes ministrija ierosina:

1. Atbalstīt šajā informatīvajā ziņojumā piedāvāto risinājumu, nosakot Satiksmes ministrijai veikt nepieciešamās darbības tā īstenošanai.
2. Noteikt, ka jautājums par papildus finansējuma piešķiršanu piedāvātā risinājuma īstenošanai tiek izskatīts Ministru kabinetā likumprojekta „Par vidējā termiņa budžeta ietvaru 2015., 2016. un 2017.gadam” un likumprojekta „Par valsts budžetu 2015.gadam” sagatavošanas procesā kopā ar visu ministriju un centrālo valsts iestāžu pieprasījumiem jaunām politikas iniciatīvām un ņemot vērā valsts budžeta fiskālo telpu.

Satiksmes ministrs A. Matīss

Vizē: Valsts sekretārs K. Ozoliņš

2013.10.30. 13:09

888

I.Kaupe,

67028326, [Imants.Kaupe@sam.gov.lv](mailto:Imants.Kaupe@sam.gov.lv)

V. Laukšteins,

67028173, [valdis@lvceli.lv](mailto:valdis@lvceli.lv)